ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3693/98

υποβολή: José Valverde López (PPE) προς την Επιτροπή

(7 Δεκεμβρίου 1998)

Θέμα: Ασάφεια ως προς τα μελάνια εκτύπωσης

Η προσπάθεια για την ενθάρρυνση της χρήσης χαρτιού διαρκείας προς αποφυγή της αυτοκαταστροφής των βιβλίων δεν μπορεί να αμελήσει την επιλογή και την ποιότητα των μελανιών εκτύπωσης. Το χαρτί διαρκείας είναι πιο απορροφητικό και πιο ευαίσθητο στο νερό απ' ό,τι το όξινο χαρτί, γι' αυτό και απαιτεί όξινα και σταθερά μελάνια.

Θα μπορούσε η Επιτροπή να αναφέρει εάν έχει ξεκινήσει τεχνικές μελέτες σχετικά με τα μελάνια εκτύπωσης και συγκεκριμένα σχετικά με τα πιο κατάλληλα για τη χρήση τους στην εκτύπωση με χαρτί διαρκείας;

Απάντηση της ΚαςCresson εξ ονόματος της Επιτροπής

(8 Φεβρουαρίου 1999)

Στο πλαίσιο του ερευνητικού προγράμματος "Βιομηχανικές τεχνολογίες και τεχνολογίες υλικών" η Επιτροπή στήριξε οικονομικά πρόγραμμα με θέμα τα προϊόντα υψηλών επιδόσεων για τους εκτυπωτές ψεκασμού μελάνης. Το έργο αυτό αφορά την βελτίωση της εκτύπωσης (μέχρις επιπέδου σχεδόν φωτογραφικής ποιότητας) με τη βελτιστοποίηση της αλληλεπίδρασης μεταξύ μελανιών χαρτιού και κεφαλών εκτυπωτήρων ψεκασμού. Καλύπτει επίσης αριθμό Ευρωπαϊκών εταιριών που είναι εξειδικευμένες σε έκαστο των ως άνω τομέων. Το έργο έχει σχεδόν ολοκληρωθεί και οδήγησε σε προϊόντα υψηλότερης ποιότητας (χαρτιά, μελάνες, κεφαλές εκτύπωσης).

Ένα άλλο έργο στο ίδιο πρόγραμμα ασχολείται με τη ψηφιακή τεχνολογία ψεκαστικής για τους κλάδους των υφασμάτων, της φωτογραφίας και της γραφιστικής και ανέπτυξε σύστημα εκτύπωσης, περιβαλλοντικώς αβλαβή υψηλής στιλπνότητας επιχρισμένο χάρτη καθώς και πολυεστερικές διαφάνειες ψεκαστικής εκτύπωσης μελάνης υψηλής ευαισθησίας και απορροφητικότητας.

Μολονότι στο πλαίσιο των ως άνω έργων δεν αντιμετωπίστηκαν ειδικά τα θέματα των χαρτιών διαρκείας και των σταθερών όξινων μελανιών, η βελτίωση της τεχνογνωσίας σε ό,ι αφορά τις μελάνες εκτύπωσης και την εκτυπωτική τεχνολογία θεωρείται ότι αύξησε τις γενικές επιστημονικές γνώσεις στον τομέα αυτό.
ΓΡΑΠΤΗ ΕΡΩΤΗΣΗ E-4059/98

υποβολή: Anita Pollack (PSE) προς την Επιτροπή

(13 Ιανουαρίου 1999)

Θέμα: Επιπτώσεις στην υγεία από τα μη αναπαυτικά καθίσματα στις πτήσεις μεγάλων αποστάσεων

Τελεί άραγε η Επιτροπή εν γνώσει των σοβαρών ανησυχιών που υπάρχουν όσον αφορά τα μη αναπαυτικά καθίσματα στις πτήσεις μεγάλων αποστάσεων τα οποία προκαλούν θρόμβωση σε ορισμένους επιβάτες; Έχει ανατεθεί από την Επιτροπή η διεξαγωγή κάποιας έρευνας ή έχει συλλέξει στοιχεία σχετικά με αυτό το θέμα;

Απάντηση του κ. Kinnock εξ ονόματος της Επιτροπής

(10 Μαρτίου 1999)

Η Επιτροπή έχει υπόψη της τις ανησυχίες που εκφράστηκαν για τις τυχόν επιπτώσεις που ενδεχομένως έχει στην υγεία ορισμένων αεροπορικών επιβατών ο ανεπαρκής χώρος στα καθίσματα της οικονομικής θέσεως. Αυξάνονται οι καταγγελίες επιβατών, ενώ σειρά μελετών εμπειρογνωμόνων έχει χρηματοδοτηθεί από την Επιτροπή προκειμένου να ανταποκριθεί στις εν λόγω ανησυχίες. Τα μέχρι στιγμής προκύψαντα αποτελέσματα δεν υποδηλώνουν μία σαφή ανάγκη επιβολής της δημιουργίας μεγαλύτερου χώρου ανάμεσα στα καθίσματα. Καταδεικνύουν, ωστόσο, ότι η αύξηση της απόστασης μεταξύ των καθισμάτων αυξάνει τους κινδύνους τραυματισμού σε περίπτωση ατυχήματος.

Η Επιτροπή ερευνά το ζήτημα σε συνεργασία με την αρμόδια ομάδα εργασίας των Joint Aviation Authorities (JAA) και, με βάση τα αποτελέσματα, θα εξετάσει την σκοπιμότητα της ανάληψης περαιτέρω πρωτοβουλιών για την αύξηση των ανέσεων και την παράλληλη προστασία της ασφάλειας.
ΓΡΑΠΤΗ ΕΡΩΤΗΣΗ P-3406/98

υποβολή: Graham Watson (ELDR) προς την Επιτροπή

(9 Νοεμβρίου 1998)

Θέμα: Ανθρωπιστική βοήθεια για τα θύματα της πύρινης κολάσεως του Atiworo

Στις 17 Οκτωβρίου η πύρινη κόλαση στο Atiworo έθεσε τέρμα στη ζωή άνω των επτακοσίων Νιγηριανών.

Εκτιμάται ότι άλλα 1000 περίπου άτομα υποφέρουν σε νοσοκομεία, όπου η έλλειψη εξοπλισμού για την αντιμετώπιση των τραυμάτων τους προξενεί θλίψη. Πολλούς από τους σε κρίσιμη κατάσταση τραυματίες οι οποίοι είχαν μεταφερθεί στα νοσοκομεία τους έχουν απομακρύνει μυστηριωδώς φίλοι και συγγενείς λόγω του φόβου ότι τα θύματα ενδέχεται να συλληφθούν.

Έχει προτείνει η Επιτροπή την προσφορά ιατρικής βοήθειας και συνδρομής προς τις αρχές στη Νιγηρία για να βοηθήσει τα θύματα του Atiworo;

Απάντηση της κυρίας Bonino εξ ονόματος της Επιτροπής

(7 Δεκεμβρίου 1998)

Από τη στιγμή που έλαβε χώρα η έκκρηξη, η αντιπροσωπεία της Επιτροπής παρακολούθησε πολύ στενά την εξέλιξη της κατάστασης και ενημέρωσε δεόντως την Επιτροπή.

Οι ανάγκες καλύφθηκαν με διμερείς προσφορές στους τομείς της επείγουσας ιατρικής βοήθειας, των τροφίμων και των οικιακών ειδών. Η Επιτροπή δεν έχει λάβει καμιά επίσημη αίτηση για χρηματοδότηση είτε από κάποιο οργανισμό, είτε από τις μη κυβερνητικές οργανώσεις (ΜΚΟ) είτε από τις αρχές της Νιγηρίας. Επί πλέον, σύμφωνα με τον περιφερειακό αντιπρόσωπο της Διεθνούς Ομοσπονδίας του Ερυθρού Σταυρού, η μηχανή του Ερυθρού Σταυρού της Νιγηρίας στο σημείο της καταστροφής είναι επαρκής.
ΓΡΑΠΤΗ ΕΡΩΤΗΣΗ E-4095/98

υποβολή: Mihail Papayannakis (GUE/NGL) προς την Επιτροπή

(14 Ιανουαρίου 1999)

Θέμα: Τα προïόντα της κλωστικής κάνναβης στην Ευρώπη

Η ελληνική αστυνομία εξαπέλυσε πρόσφατα μία σειρά διώξεων εναντίον πολλών καταστημάτων που πωλούν είδη ρουχισμού και άλλα προϊόντα που κατασκευάζονται με πρώτη ύλη την κλωστική κάνναβη (κάνναβη, σατίβα), προϊόντα συνήθως εισαγόμενα από άλλες χώρες της ΕΕ όπου κυκλοφορούν νόμιμα και βέβαια χωρίς διώξεις.

Ερωτάται η Επιτροπή:

1. Υπάρχουν στοιχεία στην ΕΕ που να επιτρέπουν την υποψία ότι τα προϊόντα αυτά μπορούν με τον οποιοδήποτε τρόπο να οδηγήσουν στην αύξηση της κατανάλωσης ή εξάρτηση από ναρκωτικά;

2. Αν ναι, πώς σκοπεύει να δράσει ώστε να απαγορευθεί η εμπορία τους στη Γερμανία, Δανία, Μ. Βρετανία και άλλες χώρες της ΕΕ;

3. Αν όχι, πώς σκοπεύει να παρέμβει ώστε να μην παρακωλύεται η εμπορία τους στην Ελλάδα; Θα μπορούσε να ενισχυθεί η παραγωγή κλωστικής κάνναβης και στην Ελλάδα;

Κοινή απάντηση

του κ. Monti εξ ονόματος της Επιτροπής

στις γραπτές ερωτήσεις E-3679/98 και E-4095/98

(18 Μαρτίου 1999)

Η Επιτροπή ήταν παραλήπτης, κατά τους τελευταίους δύο μήνες, αγωγών που αφορούν την απαγόρευση της εμπορικής προώθησης στην Ελλάδα προϊόντων βασισμένων στην κάνναβη. Τα ενλόγω προϊόντα, κυρίως ενδύματα, παράγονται νομίμως, σύμφωνα με τους ενάγοντες, και αποτελούν αντικείμενο εμπορικής προώθησης σε άλλα κράτη μέλη (Δανία, Γερμανία, Ηνωμένο Βασίλειο).

Η απαγόρευση της εμπορίας των ενλόγω προϊόντων στην Ελλάδα οφείλεται σε τρεις λόγους: α) στην προώθηση της χρήσης παράνομων και επιβλαβών ναρκωτικών; β) στη παραβίαση διατάξεων της αγοράς, και γ) στην έλλειψη επίσημης κρατικής έγκρισης όσον αφορά την πώληση ορισμένων προϊόντων. Η Επιτροπή διερευνά, προς το παρόν, την υπόθεση για να διαπιστωθεί αν έχει πραγματοποιηθεί παράβαση του άρθρου 30 της Συνθήκης ΕΚ. Για τον σκοπό αυτόν, έχουν αποσταλεί επιστολές στους ενάγοντες με τις οποίες ζητούνται περισσότερες πληροφορίες όσον αφορά τόσο τα περιστατικά, όσο και τη συλλογιστική των ελληνικών αρχών για την απαγόρευση των προϊόντων. Αν αποδειχθεί ότι τα μέτρα των ελληνικών αρχών ήταν ένα περιττό και αδικαιολόγητο εμπόδιο στο ενδοκοινοτικό εμπόριο, η Επιτροπή θα ξεκινήσει διαδικασία επί παραβάσει σύμφωνα με το άρθρο 169 της Συνθήκης ΕΚ.

Με τον Κανονισμό του Συμβουλίου (ΕΟΚ) αριθ. 1308/70 της 29ης Ιουνίου 1970 εισήχθηκε η κοινή οργάνωση της αγοράς όσον αφορά το λινό και την κάνναβη(1). Ο κανονισμός της Επιτροπής (ΕΚ) αριθ. 2814/98 της 22ας Δεκεμβρίου 1998(2), που τροποποιεί τον κανονισμό (ΕΟΚ) αριθ. 1164/89 της 28ης Απριλίου 1989(3), ορίζει αναλυτικούς κανόνες που αφορούν την παροχή υποστήριξης για το κλωστικό λινό και την κλωστική κάνναβη. Κάθε έλληνας παραγωγός υφαντικών προϊόντων από κάνναβη μπορεί να επωφεληθεί από την κοινοτική υποστήριξη.

(1) ΕΕ L 146 της 4.7.1970.

(2) ΕΕ L 349 της 24.12.1998.

(3) ΕΕ L 121 της 29.4.1989.
ΓΡΑΠΤΗ ΕΡΩΤΗΣΗ E-3954/98

υποβολή: Nuala Ahern (V) προς την Επιτροπή

(4 Ιανουαρίου 1999)

Θέμα: Ακτινολογικές και περιβαλλοντικές επιπτώσεις των γαλλικών πυρηνικών δοκιμών στις ατόλλες Mururoa και Fangataufa

Ποιά ήταν τα βασικά πορίσματα της μελέτης που εκπόνησε ο Διεθνής Οργανισμός Ατομικής Ενέργειας (ΔΟΑΕ) για λογαριασμό της Επιτροπής και των γαλλικών αρχών σχετικά με τις ακτινολογικές και περιβαλλοντικές επιπτώσεις των γαλλικών πυρηνικών δοκιμών στις ατόλλες Mururoa και Fangataufa; Σε ποιούς διατέθηκε η έκθεση και ποιές περαιτέρω μελέτες του προβλήματος προτίθεται να υποστηρίξει η Επιτροπή;

Απάντηση της κας Bjerregaard εξ ονόματος της Επιτροπής

(26 Ιανουαρίου 1999)

Η μελέτη για τις Mururoa εκπονήθηκε από Διεθνή Συμβουλευτική Επιτροπή (ΔΣΕ) την οποία συνέστησε ο Διεθνής Οργανισμός Ατομικής Ενέργειας (ΔΟΑΕ - ΙΑΕΑ), αιτήσει της γαλλικής κυβερνήσεως. Η Επιτροπή εκπροσωπήθηκε στην ΔΣΕ, μαζί με άλλους διεθνείς οργανισμούς, εκ των οποίων ο καθένας εκπροσωπείτο από έναν ex-officio μέλος. Τα αποτελέσματα δημοσιεύθηκαν από τον ΔΟΑΕ (ΙΑΕΑ) σε διάφορες μορφές, που αντιπροσωπεύουν τα διαδοχικά επίπεδα τεχνικής λεπτομέρειας, υπό τον γενικό τίτλο "Η ακτινολογική κατάσταση στις αττόλες των νήσων Mururoa και Fangataufa", συμπεριλαμβανομένου ενός 16σέλιδου φυλλαδίου(1) μιας "συνοπτικής έκθεσης"(2) 62 σελίδων, μιας "κύριας έκθεσης"(3) 282 σελίδων και μιας εξάτομης "τεχνικής έκθεσης" συνόλου 950 σελίδων(4).

Τα ευρήματα παρουσιάστηκαν σε δύο προκαταρκτικές συνεδριάσεις, στη συνδιάσκεψη για την λεκάνη του Ειρηνικού και σε συνδιάσκεψη του ΔΟΑΕ, στη Βιέννη, στο διάστημα 30 Ιουνίου 1998-3 Ιουλίου 1998. Επίσης, τα πρακτικά της συνδιάσκεψης αυτής δημοσιεύθηκαν ως ΙΑΕΑ-MFCP.

Τα συνολικά αποτελέσματα, όπως περιγράφονται συνοπτικά στο φυλλάδιο, έχουν ως εξής:

"'Βάσει των μετρηθέντων και προβλεπόμενων επιπέδων ραδιονουκλιδίων - και των εκτιμώμενων σημερινών και μελλοντικών δόσεων - η μελέτη συμπεραίνει ότι δεν συντρέχουν λόγοι λήψεως διορθωτικών μέτρων για λόγους ακτινολογικής προστασίας, είτε τώρα είτε στο μέλλον. Δεν υπάρχει επίσης ανάγκη περαιτέρω παρακολούθησης της κατάστασης στις αττόλες, για σκοπούς ακτινολογικής προστασίας. Ωστόσο, η μελέτη θεωρεί ότι θα ήταν χρήσιμο ένα πρόγραμμα μέτρησης της ραδιενέργειας στο περιβάλλον, όχι μόνο από επιστημονικής πλευράς, αλλά και για τον καθησυχασμό του κοινού όσον αφορά την αδιάλειπτη ακτινολογική ασφάλεια των αττολών'."

Κατόπιν των συμπερασμάτων αυτών, η Επιτροπή δεν προτίθεται να αναλάβει νέες πρωτοβουλίες.

(1) 98-00958 ΙΑΕΑ/ΡΙ/Α60Ε.

(2) ISBN 92-0-101298-5.

(3) ISBN 92-0-101198-9.

(4) ΙΑΕΑ-ΜFTR-1 έως 6.
ΓΡΑΠΤΗ ΕΡΩΤΗΣΗ E-3342/98

υποβολή: Graham Mather (PPE) προς την Επιτροπή

(16 Νοεμβρίου 1998)

Θέμα: Ρυθίσεις για τις περιοχές του προγράμματος KONVER μετά το 1999

Με απόφαση που έλαβε η Επιτροπή το 1997 επεκτάθηκε η ισχύς του προγράμματος KONVER II έως το 1999.

1. Προβλέπονται από την Επιτροπή ειδικές ρυθμίσεις για τις επιλέξιμες για χρηματοδότηση περιοχές στο πλαίσιο του KONVER II μετά το 1999, υπό την μορφή ενός KONVER III;

2. Εάν δεν υπάρξει ένα νέο πρόγραμμα KONVER III, ποιές εναλλακτικές ρυθμίσεις προβλέπονται από την Επιτροπή για τη χρηματοδότηση αυτών των περιοχών;

3. Ποιές μεταβατικές ρυθμίσεις προβλέπονται από την Επιτροπή για τις περιοχές οι οποίες έχουν λάβει χρηματοδότηση από το πρόγραμμα KONVER που καλύπτει την αμέσως μετά το 1999 χρονική περίοδο;

Απάντηση της κας Wulf-Mathies εξ ονόματος της Επιτροπής

(16 Δεκεμβρίου 1998)

Η Επιτροπή δεν έχει προτείνει τη συνέχιση της κοινοτικής πρωτοβουλίας KONVER πέραν του 1999. Η Επιτροπή θεωρεί ότι οι επιχειρήσεις του είδους που συγχρηματοδοτούνται από το KONVER πρέπει να ενσωματωθούν, στο μέλλον, στα βασικά προγράμματα στο πλαίσιο των διαφόρων στόχων των διαρθρωτικών ταμείων.

Οι περιοχές που είναι τώρα επιλέξιμες για χρηματοδότηση στο πλαίσιο του KONVER ΙΙ και οι οποίες πληρούν τα κριτήρια επιλεξιμότητας για τις περιοχές του στόχου 1 και 2 θα δύνανται να επωφεληθούν από αυτά τα προγράμματα. Άλλες περιοχές με κοινωνικο-οικονομικά προβλήματα που προκύπτουν από την αναδιάρθρωση της αμυντικής βιομηχανίας θα δύνανται να επωφελούνται από μέτρα στήριξης της απασχόλησης στο πλαίσιο του στόχου 3. Η Επιτροπή πρότεινε επίσης να είναι δυνατή η στήριξη για τη διαπεριφερειακή συνεργασία στην Κοινότητα στο πλαίσιο της επόμενης γενιάς των κοινοτικών πρωτοβουλιών.

Ως εκ τούτου, η Επιτροπή δεν θεωρεί αναγκαίο να παράσχει μεταβατική χρηματοδότηση σε περιοχές που βασίζονται, όσον αφορά την επιλεξιμότητά τους, στην υπάρχουσα πρωτοβουλία KONVER.
ΓΡΑΠΤΗ ΕΡΩΤΗΣΗ E-4085/98

υποβολή: Giulio Fantuzzi (PSE) προς την Επιτροπή

(14 Ιανουαρίου 1999)

Θέμα: Εισαγωγές ρυζιού

Σύμφωνα με πληροφορίες που διαθέτω, η Επιτροπή προτίθεται, από 1ης Ιανουαρίου 1999, να εφαρμόσει ένα νέο καθεστώς για τις εισαγωγές ρυζιού από τρίτες χώρες. Το καθεστώς αυτό θα συνεπάγεται μείωση του τελωνειακού δασμού ισούμενη κατά μέσον όρο με 25 [fmxeuro] ανά τόνο.

Υπό το πρίσμα των ανωτέρω ερωτάται η Επιτροπή:

1. Με ποιό τρόπο προτίθεται να αποζημιώσει τους κοινοτικούς παραγωγούς για την περαιτέρω αυτή μείωση των δασμών και να σεβασθεί την αρχή της προτίμησης του κοινοτικού προϊόντος;

2. Πως μπορεί να αιτιολογήσει την αύξηση κατά 8 % των τιμών που λαμβάνονται υπόψη για τον προσδιορισμό των δασμών, έχοντας υπόψη ότι η ποιότητα αναφοράς αφορά το καλύτερο προϊόν που διατίθεται στην παγκόσμια αγορά;

3. Προβλέπει τη σύντομη παρουσίαση μιας πρότασης τροποποίησης της ΚΟΑ ρυζιού που θα βελτιώνει την οικονομική κατάσταση των κοινοτικών παραγωγών, εν αναμονή του γεγονότος ότι οι σπορές πρέπει να πραγματοποιηθούν το αργότερο μέχρι τον προσεχή Μάρτιο;

Απάντηση του κ. Fischler εξ ονόματος της Επιτροπής

(12 Φεβρουαρίου 1999)

Το σύστημα σωρευτικής είσπραξης για το αποφλοιωμένο ρύζι (ΣΣΕ) που θεσπίσθηκε από τον κανονισμό (ΕΚ) 703/97 της Επιτροπής της 18ης Απριλίου 1997 για τη θέσπιση κατά τη διάρκεια μίας δοκιμαστικής περιόδου από την 1 Απριλίου 1997 έως τις 30 Ιουνίου 1998, συστήματος σωρευτικής είσπραξης σχετικού με τον προσδιορισμό ορισμένων δασμών κατά την εισαγωγή στον τομέα του ρυζιού και την τροποποίηση του κανονισμού (ΕΚ) 1503/96(1) μέχρι τις 31 Δεκεμβρίου 1998, δεν παρατάθηκε, κυρίως για λόγους διοικητικής φύσεως και λόγω των κινδύνων διαστρέβλωσης του ανταγωνισμού. Από την 1η Ιανουαρίου 1999, οι δασμοί που πρέπει να καταβληθούν για το εισαγόμενο αποφλοιωμένο ρύζι indica θα καθορίζονται στο εξής βάσει της αντιπροσωπευτικής τιμής του αποφλοιωμένου ρυζιού indica στην αγορά των Ηνωμένων Πολιτειών, προσαυξανομένης κατά 8 %.

Αυτό συνεπάγεται μία βελτίωση του συστήματος εισφοράς των δασμών κατά την εισαγωγή σε σχέση με το σύστημα που προβλέπεται από το ΣΣΕ, που θα έπρεπε να ερμηνευθεί με μία πιο ορθή εφαρμογή της κοινοτικής προστασίας στα σύνορα.

Η αύξηση αυτή των αντιπροσωπευτικών τιμών βασίζεται στα αποτελέσματα της εφαρμογής του ΣΣΕ και στην εξέλιξη των τιμών της παγκόσμιας αγοράς, κυρίως για το ρύζι ανωτέρας ποιότητας.

Η Επιτροπή αξιολογεί διάφορες υποθέσεις όσον αφορά την τροποποίηση της κοινής οργάνωσης αγοράς (ΚΟΑ) του ρυζιού, ώστε να δυνηθεί να επιλύσει τα διαρθρωτικά προβλήματα του εν λόγω τομέα. Μία πρόταση της Επιτροπής θα υποβληθεί το συντομότερο δυνατόν ώστε οι ευρωπαίοι καλλιεργητές ρυζιού να δυνηθούν να λάβουν τις αποφάσεις τους πριν από την προβλεπόμενη ημερομηνία για την σπορά.

(1) ΕΕ L 104 της 22.4.1997.
ΓΡΑΠΤΗ ΕΡΩΤΗΣΗ P-3992/98

υποβολή: David Hallam (PSE) προς την Επιτροπή

(21 Δεκεμβρίου 1998)

Θέμα: Απαγόρευση αντιβιοτικών

Με βάση επιστημονικές συστάσεις, η Επιτροπή σχεδιάζει να απαγορεύσει την κυκλοφορία των εξής τεσσάρων αντιβιοτικών:

- Zink Bacitracin

- Virgiamycin

- Spiramycin

- Tylosin

Υπάρχει διάχυτη ανησυχία ότι ενώ η απαγόρευση αυτή θα μειώσει την ανταγωνιστικότητα της ευρωπαϊκής γεωργίας, τα εν λόγω προϊόντα μπορούν να εξακολουθήσουν να χρησιμοποιούνται, κατά την εκτροφή ζώων και πτηνών, σε τρίτες χώρες και, ως εκ τούτου, να αποτελούν απειλή για τη δημόσια υγεία, εαν χρησιμοποιούνται με υπερβολικό τρόπο.

Μπορεί η Επιτροπή να εξηγήσει τί μέτρα θα λάβει για να παρεμποδίσει την εισαγωγή κρέατος ζώων και πτηνών που παίρνουν αυτά τα αντιβιοτικά;

Απάντηση του κ. Fischler εξ ονόματος της Επιτροπής

(29 Ιανουαρίου 1999)

Κατά τη συνεδρίαση του Συμβουλίου, στην οποία ελήφθη η απόφαση να ανασταλεί η χρήση των αυξητικών ουσιών στις οποίες αναφέρθηκε το Αξιότιμο Μέλος του Κοινοβουλίου συζητήθηκαν επίσης οι επιπτώσεις τους στις εισαγωγές από τρίτες χώρες ζώντων ζώων και ζωοτροφών ζωικής προέλευσης.

Το Συμβούλιο και η Επιτροπή αναγνωρίζουν τη σημασία των εξωτερικών διαστάσεων αυτού του φακέλου. Τόνισαν, όσον αφορά αυτό το θέμα, την κοινή τους απόφαση να διασφαλίσουν την προστασία της υγείας των καταναλωτών, τηρώντας παράλληλα τις διεθνείς υποχρεώσεις της Κοινότητας.

Αποτέλεσμα αυτής της συζήτησης ήταν ότι εκλήθη η Επιτροπή να υποβάλει, πριν από τις 30 Ιουνίου 1999, μία έκθεση για τις οικονομικές και νομικές επιπτώσεις καθώς και για τις επιπτώσεις στη δημόσια υγεία του θέματος της αντίστασης στα αντιβιοτικά, σε σχέση με την εξωτερική διάσταση.
ΓΡΑΠΤΗ ΕΡΩΤΗΣΗ E-3828/98

υποβολή: Riccardo Garosci (PPE) προς το Συμβούλιο

(15 Δεκεμβρίου 1998)

Θέμα: Αίτημα αναβολής για ένα έτος της εκτύπωσης και έκδοσης του χαρτονομίσματος 500 ευρώ

Το ευρώ θα εισέλθει στην καθημερινή ζωή όλων των πολιτών από 1.1.2002 με την έκδοση χαρτονομισμάτων και κερμάτων. Κατά την προσεχή τριετία όπου δεν θα είναι υποχρεωτική ούτε θα απαγορεύεται η χρήση του πρέπει να υπάρξει η καλύτερη δυνατή προετοιμασία με τη συμμετοχή του ιδιωτικού και του δημοσίου τομέα και με ενέργειες ενημέρωσης προς τους πολίτες και επιμόρφωσης στο πλαίσιο των επιχειρήσεων.

Το χαρτονόμισμα 500 ευρώ (1 εκατ. λιρέτες περίπου) έχει ονομαστική αξία υπερβολικά υψηλή σε σχέση με τα χαρτονομίσματα που κυκλοφορούν σήμερα στις 11 χώρες της ζώνης ευρώ: πράγματι, ουδέν νόμισμα που κυκλοφορεί σήμερα στην ΟΝΕ αντιστοιχεί σε 500 ευρώ. Τούτο θα μπορούσε να προκαλέσει δυσκολίες αποδοχής εκ μέρους των πολιτών (που ήδη έχουν να κάνουν με 7 νέα χαρτονομίσματα) και του εμπορικού συστήματος, δεδομένου ότι είναι αμφότεροι τρομοκρατημένοι από την υπερβολικά υψηλή ονομαστική αξία των 500 ευρώ. Όλα αυτά πρέπει να συνδυαστούν με το γεγονός ότι ήδη κυκλοφορούν φήμες πλαστών ευρώ και ούτε λίγο ούτε πολύ έχει ήδη κλαπεί ένα κλισσέ, για να μη μιλήσουμε για τους κινδύνους κλεπταποδοχής. Είναι επομένως αναγκαίο να σχεδιασθεί η καθιέρωση του ευρώ βοηθώντας τους πολίτες να αντιμετωπίσουν την οποιαδήποτε ψυχολογική και πρακτική δυσκολία που θα μπορούσε να παρουσιασθεί.

Μπορεί επομένως το Συμβούλιο να παρέμβει ώστε να αναβληθεί για ένα έτος η εκτύπωση και έκδοση του χαρτονομίσματος αξίας 500 ευρώ από την 1.1.2002 στην 1.1.2003;

Απάντηση

(29 Μαρτίου 1999)

Σύμφωνα με το άρθρο 105α της Συνθήκης ΕΚ, η Ευρωπαϊκή Κεντρική Τράπεζα (ΕΚΤ) έχει το αποκλειστικό δικαίωμα να επιτρέπει την έκδοση τραπεζογραμματίων μέσα στην Κοινότητα.

Κατά συνέπεια, το Συμβούλιο δεν έχει καμμία αρμοδιότητα για το ζήτημα που θέτει ο αξιότιμος κ. Βουλευτής.

Πάντως, κατά τη σύνοδό του της 23ης Νοεμβρίου 1998, το Συμβούλιο τόνισε την ανάγκη αποτελεσματικής καταπολέμησης της παραχάραξης των τραπεζογραμματίων και κερμάτων ευρώ και κάλεσε τα κράτη μέλη να εντείνουν τις προετοιμασίες τους ως προς αυτό το ζήτημα, σε στενή συνεργασία με την ΕΚΤ και την Ευρωπαϊκή Επιτροπή.
ΓΡΑΠΤΗ ΕΡΩΤΗΣΗ E-3691/98

υποβολή: Anita Pollack (PSE) προς την Επιτροπή

(7 Δεκεμβρίου 1998)

Θέμα: Δικαιώματα τεκνοποίησης στις υποψήφιες για ένταξη χώρες

Διαθέτει η Επιτροπή κάποια στοιχεία σχετικά με την κατάσταση των δικαιωμάτων τεκνοποίησης στις υποψήφιες για ένταξη χώρες; Υπάρχουν κάποια κοινοτικά σχέδια στις χώρες αυτές για την ανάπτυξη των υπηρεσιών οικογενειακού προγραμματισμού;

Η απάντηση του κ. Flynn εξ ονόματος της Επιτροπής

(28 Ιανουαρίου 1999)

Η Ευρωπαϊκή Επιτροπή δεν έχει εκπονήσει συγκεκριμένες μελέτες σχετικά με τα δικαιώματα αναπαραγωγής στις υποψήφιες χώρες. Πάντως δεν έχει υποπέσει στην αντίληψή της η στέρηση του δικαιώματος αναπαραγωγής σε οποιοδήποτε άτομο στις υποψήφιες χώρες.

Η χάραξη της οικογενειακής πολιτικής δεν ανήκει στις αρμοδιότητες της Ευρωπαϊκής Κοινότητας. Παραμένει αρμοδιότητα των κρατών μελών. Όμως παρά αυτή τη γενική αρχή, ο οικογενειακός προγραμματισμός ανήκει στις δραστηριότητες κάποιων μικρών σχεδίων που χρηματοδοτούνται στο πλαίσιο του προγράμματος LIEN (Link Inter-European NGOs - Διευρωπαϊκή σύνδεση μη κυβερνητικών οργανώσεων) που απευθύνεται σε μη κυβερνητικές οργανώσεις στον κοινωνικό τομέα.
ΓΡΑΠΤΗ ΕΡΩΤΗΣΗ P-3695/98

υποβολή: Patrick Cox (ELDR) προς την Επιτροπή

(24 Νοεμβρίου 1998)

Θέμα: Φυλλάδιο σχετικά με τους κανόνες οδικής κυκλοφορίας

Λαμβάνοντας υπόψη τον διαρκώς αυξανόμενο αριθμό των τροχαίων ατυχημάτων και των εξαιτίας τους θανάτων, καθώς και τη δέσμευση της Επιτροπής όσον αφορά την εκπόνηση ενός προγράμματος για την οδική ασφάλεια, προτίθεται η Επιτροπή να εξετάσει την έκδοση ενός φυλλαδίου που θα εξηγεί τους κανόνες οδικής κυκλοφορίας σε κάθε κράτος μέλος;

Απάντηση του κ. Kinnock εξ ονόματος της Επιτροπής

(21 Δεκεμβρίου 1998)

Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι οι περισσότεροι από τους κανόνες κυκλοφορίας που ισχύουν στην Ευρώπη έχουν εναρμονιστεί στο πλαίσιο των συμβάσεων της Γενεύης και της Βιέννης υπό την αιγίδα της Οικονομικής Επιτροπής των Ηνωμένων Εθνών για την Ευρώπη.

Εν τούτοις, εξακολουθούν να υπάρχουν διαφορές που μπορούν να είναι αρκετά σημαντικές για τα άτομα που ταξιδεύουν οδικώς στην Ευρώπη. Για το λόγο αυτό, η Επιτροπή δημοσίευσε το 1991, σε συνεργασία με την AIT (Alliance Internationale de Tourisme), φυλλάδιο στο οποίο αναφέρονται οι σημαντικότερες διαφορές στους κανόνες και τα σήματα κυκλοφορίας. Το φυλλάδιο, που εκδόθηκε στα αγγλικά, τα γαλλικά και τα γερμανικά, έχει διανεμηθεί ευρέως μέσω των εθνικών ενώσεων που είναι μέλη της AIT. Οι συμβουλές που περιέχονται στο εν λόγω φυλλάδιο εξακολουθούν να είναι ακριβείς.

Θα πραγματοποιηθεί αξιολόγηση των δαπανών και της πιθανής αποτελεσματικότητας της έκδοσης φυλλαδίων όπως αυτά που προτείνει το Αξιότιμο Μέλος σε σύγκριση με άλλες ενημερωτικές εκστρατείες.